A Bizottság 2917/95/EK rendelete
(1995. december 18.)
a gabonafélék és a rizs behozatali- és kiviteli engedélyeinek rendszere alkalmazásának különleges részletes szabályai megállapításáról szóló 1162/95/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 2147/95/EK rendelettel [1] módosított, 1995. május 23-i 1162/95/EK bizottsági rendeletre [2], amely megállapítja a gabonafélék és a rizs behozatali és kiviteli engedélyei rendszerének alkalmazása különleges részletes szabályait és különösen annak 12. cikkére,
mivel az október és július közti hónapok folyamán figyelembe kell venni a hántolatlan rizs intervenciós árának havi emelkedésével megegyező összeget a visszatérítések kiigazításakor;
mivel az e rendeletben foglalt intézkedések összhangban vannak a Gabonapiaci Irányítóbizottság véleményével,
ELFOGADTA EZT A RENDELETET:
1. cikk
Az 1162/95/EK rendelet 12. cikke a következő (4) és (5) bekezdéssel egészül ki:
"(4) Az 1418/76/EGK rendelet 14. cikkének megfelelően a rendelet 1. cikke (1) bekezdésének a) és b) pontjában felsorolt termékekre vonatkozóan alkalmazott visszatérítés összegének kiigazítása az októbertől júliusig bezárólag tartó hónapokban a feldolgozottsági fok és az alkalmazandó feldolgozottsági együttható alapján a hántolatlan rizsnek az aktuális gazdasági évre megállapított intervenciós árára alkalmazott havi emelkedéssel megegyező összeggel történik.
(5) Ha az engedély érvényességének időtartama hosszabb, mint a gazdasági év, a visszatérítések a feldolgozottsági fok és az alkalmazandó feldolgozottsági együttható alapján a hántolatlan rizsnek a két gazdasági év közötti intervenciós árának árkülönbözetével csökkennek.
Az árkülönbözet szeptember 1-től kezdődően hatályos, és azt a következőképpen kell meghatározni:
a) a hántolatlan rizs az előző és az új gazdasági évben érvényes intervenciós árai közötti különbözet a havi emelkedés nélkül;
b) a havi emelkedésnek megfelelő összeg, annyi hónappal megszorozva, ahány hónap október és az engedély iránti kérelem benyújtásának hónapja között eltelt, a benyújtás hónapját is beleértve.
Ez a két tényező a termék exportálásának időpontjában alkalmazható vonatkozó feldolgozottsági együttható alkalmazásával módosul.
A (4) bekezdésben meghatározott szabályoknak megfelelően a visszatérítések az őrlési fok alapul vételével a fenti a) és b) pontnak megfelelően csökkennek, az új gazdasági év októberétől pedig az új gazdasági évre alkalmazott havi emelkedéssel emelkednek."
2. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
Rendelkezéseit az 1995. szeptember 1-jén vagy azt követően kiadott engedélyekre kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1995. december 18-án.